Veľký Šariš

Veľký Šariš (, ) je mesto ležiace v Prešovskom kraji na Slovensku. Na severe susedí s obcou Gregorovce a Šarišské Michaľany, na východe s Finticami, na juhu s mestom Prešov a na západe s obcami Medzany a Malý Šariš.  

Jeho rozloha je 25,73 km2 (2573 ha) a počet obyvateľov je 6548. Mestom preteká rieka Torysa. Prvá písomná zmienka o meste pochádza z roku 1217, takže mesto existovalo už v stredoveku. V roku 2017 oslávilo mesto 800 rokov.

Poloha 

Mesto Veľký Šariš sa rozprestiera v juhovýchodnej časti Spišsko-šarišského medzihoria v jeho podcelku Šarišské podolie so Šarišským vrchom. Mesto sa rozkladá na najnižšie položenej časti územia, na riečnej nive Torysy, iba západná časť prilieha k stráni. V západnej časti je situované staré mesto, vo východnej sa rozprestiera nové mesto s priemyselnou zástavbou. Rozloha chotára je 3 534 ha.

Najnižším miestom je dno Torysy v prelome Dúbrava - Bikoš s nadmorskou výškou 255 m n. m. Najvyšším miestom je Šarišský vrch - 570,1 m n. m. V širšom okolí je najvyšším vrchom Stráž (739,5 m n. m.) a Lysá Stráž (696,4 m n. m.). Osou územia je rieka Torysa vytvárajúca širokú dolinu. Z významnejších prítokov z pravej strany je Pajtovský potok a Šarišský potok. Z ľavej strany potok Dzikov.

Časti obce 
Súčasťou mesta je mestská časť Kanaš.

Ulice

Geologické pomery 
Geologická stavba mesta Veľký Šariš prešla vývojom od paleogénu až po kvartér. Prevažnú časť územia tvoria fluviálne sedimenty (typické pre obdobie kvartéru), nachádzajúce sa v centrálnej časti katastra, ktorým preteká významný vodný tok Torysa. Ide predovšetkým o litofaciálne nečlenené nivné hliny, alebo piesčité až štrkovité hliny dolinných nív a nív horských potokov. Druhou najväčšou geologickou jednotkou pokrývajúcu časť mesta je prešovské súvrstvie, ktoré sa nachádza vo východnej časti katastra (v časti Kanaš). Zaraďujeme ho do obdobia neogénu. Toto súvrstvie z hľadiska zloženia zastupujú prachy, pieskovce, tufy a zlepence. Ďalšou geologickou jednotkou charakteristickou tento kataster je zuberecké súvrstvie, ktoré sa nachádza v južnej časti. Súvrstvie tvoria najmä ílovce, siltovce a pieskovce a patrí do obdobia paleogénu. Zaujímavá geologická stavba sa nachádza aj pod najkrajšou dominantou Veľkého Šariša, ktorou je Šarišský hradný vrch. Podložie tejto hradnej zrúcaniny tvoria deluviálne sedimenty (litofaciálne nerozlíšené svahoviny a sutiny) z obdobia kvartéru a taktiež hutianske súvrstvie, ktoré tvoria prevažne ílovce z obdobia paleogénu. Avšak samotný hradný vrch predstavuje extruzívny dóm hypersténicko-amfibolických andezitov, ktorý patrí do skupiny neogénnych a kvartérnych vulkanitov.

Kultúra a zaujímavosti 
 Mľinska džurka - historický parný rušeň umiestnený na podstavci vedľa železničnej stanice. Ide pravdepodobne o najstarší parný rušeň s normálnym rozchodom (1435 mm) na Slovensku. Bol vyrobený mníchovskou továrňou na lokomotívy Krauss & comp. roku 1882 pod výrobným číslom 1082 a typovým označením XXXIIb. Dvojnápravový rušeň bol určený pre Nagy Saroser Künstmühle (Veľkošarišský mlyn). Vykonával posunovacie práce na mlynskej vlečke do šesťdesiatych rokov minulého storočia. Po Druhej svetovej vojne krátku dobu premával na trati Prešov - Lipany.

 Základná umelecká škola - (alebo “stará škola“) je škola vyučujúca hudobnú výchovu na hudobných nástrojoch (klavír, keyboard, gitara...). Vyučuje sa tam aj výtvarný krúžok. Budova bola založená a postavená v roku 1902. V budove je aj knižnica (na prízemí).
Mesto vydáva mesačník Veľkošarišan.

Od roku 2008 tu pôsobí aj tanečný súbor moderného a scénického tanca pod názvom Tanečné divadlo Bodies.

Múzeá 
 Mestské múzeum a galéria

Stavby

Pamiatky 
 Kostol sv. Jakuba
 Kaplnka sv. Alžbety
 Kaplnka sv. Kunhuty
 Rákociovský kaštieľ
 Šarišský hrad - jeden z najväčších hradov na Slovensku, v súčasnosti ruina.

Hospodárstvo a infraštruktúra

Doprava 
Prepravu obyvateľov zabezpečuje Dopravný podnik mesta Prešov, linky č. 14, 23 a 45.

Dôležité firmy 
 Pivovar Šariš a.s. - najväčší pivovar na Slovensku, člen skupiny Asahi group.

Osobnosti

Čestné občianstvo 
 Ondrej Richard Halaga - 1997 - slovenský historik
 Elena Lacková - 1997 - slovenská spisovateľka
 Božena Mačingová - 1997 - slovenská spisovateľka
 Melánia Nemcová - 1999 - choreografka, etnografka a publicistka
 Antoine Arbid - 1999 - riaditeľ Pivovaru
 Jozef Štoffa - 2003 - bývalý riaditeľ Pivovaru Šariš
 Michal Pramuk - 2003 - zakladateľ Pivovaru šariš

Významné osobnosti 
 Jozef Tomášik-Dumín (* 1900 – † 1937), proletársky básnik, člen DAVu. 
 Elena Lacková (* 1921 – † 2003), spisovateľka píšuca po rómsky
 Otto Geyer (* 1940 - †2017), filmový a televízny kameraman.

Partnerské mestá 
  Grybów, Poľsko
  Nyírtelek, Maďarsko
  Rakošino, Ukrajina

Pozri aj 
 Zoznam kultúrnych pamiatok vo Veľkom Šariši

Referencie

Externé odkazy 
 Stránka mesta
 Stránka o hrade Šariš 
 www.apsida.sk - profil Kostola sv. Jakuba
 www.apsida.sk - profil Kaplnky sv. Kunhuty

Iné projekty

Externé odkazy 
 Oficiálna stránka

 
Okres Prešov
Mestá na Slovensku